ไฟนอลแฟนตาซี XVI

ไฟนอลแฟนตาซี XVI เป็นเกมเล่นตามบทบาทที่พัฒนาและจัดจำหน่ายโดยบริษัทสแควร์เอนิกซ์ กำกับโดย ฮิโรชิ ทากาอิ และคะซุโทโยะ มาเอฮิโระ อำนวยการสร้างโดย นาโอกิ โยชิดะ ซึ่งเคยมีผลงานสำคัญคือ ไฟนอลแฟนตาซี XIV เดิมมีการประกาศเพื่อวางจำหน่ายสำหรับไมโครซอฟท์ วินโดวส์ ด้วย แต่ได้ถอนชื่อในเวลาต่อมา เกมวางตลาดเมื่อ 22 มิถุนายน ค.ศ. 2023 โดยจะเป็นเกมสำหรับเพลย์สเตชัน 5 โดยเฉพาะในระยะหนึ่ง (จนถึง 31 ธันวาคม ค.ศ. 2023) และจะเริ่มวางจำหน่ายในแพลตฟอร์มอื่นในภายหลัง
สื่อด้านเกมส่วนใหญ่ชื่นชมเนื้อเรื่อง, ตัวละคร, ดนตรีประกอบ และระบบต่อสู้ แต่อีกส่วนก็วิจารณ์ว่าขาดองค์ประกอบเชิงลึกของวิดีโอเกมเล่นตามบทบาท, อัตราเฟรม และมีชนเผ่ากับเพศสภาพที่ไม่หลากหลาย แม้ผู้พัฒนาพยายามเสนอบรรยากาศโดยอิงประวัติศาสตร์ยุโรปยุคกลาง ทั้งด้านภูมิศาสตร์และขนบธรรมเนียมก็ตาม
ไฟนอลแฟนตาซี XVI มียอดขายทั่วโลกมากกว่า 3 ล้านชุด ในช่วงสัปดาห์แรกของการวางจำหน่าย อีกทั้งยังเป็นเกมขายดีอันดับหนึ่งของญี่ปุ่นในช่วงเวลาดังกล่าว ด้วยยอดจำหน่ายแบบแผ่น 336,027 ชุด ต่อมาในวันที่ 3 กันยายน ค.ศ. 2023 โยชิดะได้ออกแถลงการณ์ขอบคุณผู้เล่นที่ให้การสนับสนุนเป็นอย่างดี พร้อมทั้งประกาศแผนการพัฒนาเนื้อหาดาวน์โหลดเพิ่มเติมจำนวน 2 ชุด และประกาศนำเกมลงพีซีอย่างเป็นทางการภายในปีถัดไป หลังจากพ้นระยะเวลาเอ็กซ์คลูซีฟของเพลย์สเตชัน

**เนื้อเรื่อง**

**โครงเรื่อง**
ไฟนอลแฟนตาซี XVI ดำเนินเนื้อเรื่องอยู่บนโลกที่ชื่อว่าวาลิสเธีย (Valisthea) ซึ่งแบ่งเป็นสองทวีป อันได้แก่ ทวีปแห่งพายุและทวีปแห่งธุลี โดยมี คริสตัลมารดา (Mothercrystal) ซึ่งดำรงอยู่หลายชั่วอายุคน สถิตอยู่ในส่วนต่าง ๆ ของโลก และปล่อย "เอเธอร์" แหล่งพลังงานเวทย์มนต์ให้ประชาชนในโลกนั้นได้ใช้กระทำการต่าง ๆ 
1,500 ปีก่อนเกมจะเริ่มต้น เกิดสงครามครั้งใหญ่ทำให้อารยธรรมโบราณล่มสลาย เศษซากของอารยธรรมดังกล่าวกระจัดกระจายทั่วโลกวาลิสเธีย อย่างไรก็ตาม สงครามก็ยังขึ้นนับครั้งไม่ถ้วนเกิดขึ้นทั่วทุกหนแห่งเพื่อแย่งชิงพลังของคริสตัลมารดา และรับมือกับภาวะพร่องแสง (Blight) อันเกิดจากความเสื่อมของเอเธอร์ นำไปสู่การกำเนิดและการต่อสู้ของรัฐชาติต่าง ๆ ซึ่งแต่ละดินแดนต่างมีวัฒนธรรมและอุดมการณ์ทางการเมืองเป็นของตนเอง 
ในวาลิสเธียมีกลุ่มคนพิเศษที่เรียกว่าร่างสถิต (Dominant) ผู้สามารถใช้พลังของสัตว์อสูรศักดิ์สิทธิ์ที่เรียกว่าเอคอน (Eikon) ซึ่งจากประวัติศาสตร์ที่ผ่านมาจะมีเพียงอสูรหนึ่งตนต่อหนึ่งธาตุเท่านั้น แต่การปรากฏของอิฟรีท เอคอนแห่งไฟตนที่สองนอกจากฟีนิกซ์ ทำให้สมดุลของโลกเกิดการแปรปรวน

**ดินแดน**
โลกวาลิสเธียแบ่งออกเป็นสองทวีปหลัก ตรงกลางของแผนที่โลกมีช่องแคบที่เกือบจะเชื่อมสองทวีปเข้าด้วยกัน โลกวาลิสเธียประกอบด้วย 6 ดินแดน ได้แก่:- รัฐแกรนด์ดยุกแห่งโรซาเรีย (Grand Duchy of Rosaria) ต่อมาเปลี่ยนฐานะเป็น ราชมณฑลโรซาเรีย (Imperial Province of Rosaria)- จักรวรรดิซันเบรกอันศักดิ์สิทธิ์ (Holy Empire of Sanbreque) - ราชอาณาจักรเวเลิด (Kingdom of Waloed)- สาธารณรัฐธัลเมค (Dhalmekian Republic)- อาณาจักรเหล็ก (Iron Kingdom)- แคว้นคริสตัล (Crystalline Dominion)

**ตัวละคร**

**ตัวละครหลัก**
ไฟนอลแฟนตาซี XVI ประกอบด้วยตัวละครหลักดังนี้- ไคลฟ์ รอสฟีลด์ (Clive Rosfield) ตัวเอกของเรื่อง และเป็นคนเดียวที่ผู้เล่นสามารถบังคับได้โดยตรงตลอดทั้งเกม ไคลฟ์เป็นโอรสคนโตของอาร์ชดยุกและอาร์ชดัชเชสแห่งโรซาเรีย เขาเรียกตนเองว่าเป็น "โล่แห่งโรซาเรีย" ผู้คอยปกป้องโจชัว อีกทั้งยังเป็นร่างสถิตของอิฟรีท เอคอนแห่งไฟตนที่สอง- โจชัว รอสฟีลด์ (Joshua Rosfield) เป็นน้องชายของไคลฟ์ โอรสองค์รองของอาร์ชดยุก และเป็นผู้สืบทอดพลังของฟีนิกซ์ เอคอนแห่งไฟตนแรก- จิล วอร์ริก (Jill Warrick) เป็นคนที่สองพี่น้องไว้ใจมากที่สุด เธอถูกนำตัวจากบ้านเกิดซึ่งตั้งอยู่ทางเหนือมายังโรซาเรียตั้งแต่ยังเล็กเพื่อรักษาสันติภาพระหว่างประเทศ และเธอยังเป็นร่างสถิตของศิวะ เอคอนแห่งน้ำแข็ง- ซิดอลฟัส "ซิด" เทลามอน (Cidolfus "Cid" Telamon) ทหารนอกรีตแห่งราชอาณาจักรเวเลิด ร่างสถิตของรามูห์ เอคอนแห่งสายฟ้า เขาเปรียบเสมือนครูของไคลฟ์ และมีความตั้งใจที่จะทำลายคริสตัลมารดาที่เขามองว่าเป็นต้นเหตุของภัยพิบัติ

**ตัวละครรอง**
 บาร์นาบาส ทาร์ม (Barnabas Tharmr) กษัตริย์แห่งราชอาณาจักรเวเลิด และร่างสถิตของโอดิน เอคอนแห่งความมืด- เบเนดิคตา ฮาร์มัน (Benedikta Harman) หัวหน้ากลุ่มสายลับของเวเลิด และร่างสถิตของการูดา เอคอนแห่งลม เธอมีความสัมพันธ์บางอย่างกับซิด, บาร์นาบาส และฮิวโก- ฮิวโก คุปตา (Hugo Kupka) ที่ปรึกษาด้านเศรษฐกิจของรัฐบาลธัลเมเคีย ร่างสถิตของไทตัน เอคอนแห่งดิน- ดิออน เลอซาจ (Dion Lesage) มกุฎราชกุมารและผู้บัญชาการกองทัพนักรบมังกรแห่งซันเบรก ร่างสถิตของบาฮามุท เอคอนแห่งแสงสว่าง- อัลทิมา (Ultima) ตัวร้ายหลักที่ชักใยอยู่เบื้องหลังเหตุการณ์ของเกม ผู้เดินทางมาจากบ้านเกิดของตนที่เข้าสู่ภาวะพร่องแสงจากการใช้เวทย์มนต์มากเกินไป เขาเป็นผู้สร้างโลกวาลิสเทีย รวมถึงคริสตัลมารดาและมนุษย์ทั้งมวลด้วย

**ตัวละครสมทบ**
 เออร์วิน รอสฟีลด์ (Erwin Rosfield) อาร์ชดยุกแห่งโรซาเรีย และบิดาของไคลฟ์กับโจชัว เขาถูกสังหารที่ประตูแห่งฟีนิกซ์ในคืนก่อนพิธีบวงสรวงบรรพชน จากเหตุดังกล่าวทำให้โจชัวกลายร่างเป็นฟีนิกซ์ และเป็นจุดเริ่มต้นของเหตุการณ์ในเกมทั้งหมด- อนาเบลลา รอสฟีลด์ (Anabella Rosfield) อดีตอาร์ชดัชเชสแห่งโรซาเรีย และมารดาของไคลฟ์กับโจชัว เธอทรยศโรซาเรียและแปรพักตร์เข้าฝ่ายซันเบรกเพื่อรักษาวงศ์ตระกูลศักดิ์สิทธิ์ของตน หลังจากมรณกรรมของเออร์วินผู้สวามี และโรซาเรียถูกซันเบรกยึดครอง อนาเบลลาได้ส่งไคลฟ์เข้าสู่กองทัพแห่งซันเบรกในฐานะเชลย ทั้งยังอภิเษกสมรสกับซิลเวสเตอร์ จักรพรรดิแห่งซันเบรก มีโอรสด้วยกันอีกหนึ่งคนนามว่าโอลิวีเยร์ หลังจากนั้นหล่อนได้รับการสถาปนาเป็นจักรพรรดินีและองค์ผู้ครองราชมณฑลโรซาเรีย- ซิลเวสต์ เลอซาจ (Sylvestre Lesage) จักรพรรดิแห่งซันเบรก พระบิดาของดิออน และพระราชสวามีของอนาเบลลาหลังการล่มสลายของโรซาเรีย- ทอร์กัล (Torgal) สุนัขจากดินแดนทางเหนือที่ร่วมเดินทางและสู้ไปกับกลุ่มตัวเอก- มิดาโดล "มิด" เทลามอน (Midadol "Mid" Telamon) ธิดาบุญธรรมของซิด มีความรู้ด้านเครื่องยนต์ และเป็นกัปตันเรือเอ็นเตอร์ไพรส์ซึ่งกลุ่มตัวเอกใช้สำหรับภารกิจติดตามบาร์นาบาส

**อ้างอิง**

**รายการอ้างอิง**

**เชิงอรรถ**
16
หมวดหมู่:เกมสำหรับเพลย์สเตชัน 5
หมวดหมู่:วิดีโอเกมที่ออกวางจำหน่ายในปี พ.ศ. 2566
หมวดหมู่:วิดีโอเกมแอ็กชันเล่นตามบทบาท
หมวดหมู่:วิดีโอเกมแฟนตาซี
หมวดหมู่:วิดีโอเกมผู้เล่นเดี่ยว
หมวดหมู่:วิดีโอเกมที่พัฒนาขึ้นในประเทศญี่ปุ่น
หมวดหมู่:บันเทิงคดีเกี่ยวกับการบุกครอง